|  |  |  |
| --- | --- | --- |
| REPUBLICA MOLDOVARAIONUL ORHEICONSILIUL SĂTESCPERESECINA | Stema1 | РЕСПУБЛИКА МОЛДОВАОРХЕЙСКИЙ РАЙОНСЕЛЬСКИЙ СОВЕТПЕРЕСЕЧИНА |

**PROIECT**

**DECIZIA Nr. \_\_\_\_\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_\_\_**

*Cu privire la* *aprobarea Regulamentul de funcționare*

 *a cimitirului în satul Peresecina, raionul Orhei”*

#### În temeiul art. 14 alin. (2) lit. m) al Legii privind administrația publică locală nr.436/ 2006, Legii nr. 1072/1998 despre aprobarea Regulamentului cu privire la cimitire, avînd avizul pozitiv al Comisiei de specialitate - agricultură, industrie, construcții și protecția mediului, Consiliul local Peresecina,

 **DECIDE:**

1. Se aprobă *Regulamentul de funcționare a cimitirului în satul Peresecina, raionul Orhei”*, conform anexei nr.1, parte integrantă din prezenta decizie.
2. Prezenta decizie poate fi contestată prin înaintarea unei acțiuni la Judecătoria Orhei, sediul Central, pe adresa mun. Orhei, str. Vasile Mahu 135, în termen de 30 de zile de la data includerii acesteia în Registrul de stat al actelor locale.
3. Controlul îndeplinirii prezentei decizii se pune în sarcina primarului satului Peresecina, dna Valentina Buzu.

Preşedintele şedinţei Consiliului sătesc Peresecina

Contrasemnat:

Secretarul Consiliului local

Anexă

**REGULAMENTUL**

**de funcţionare a cimitirului în satul Peresecina, raionul Orhei**

 Prezentul Regulament este elaborat în baza prevederilor Hotărîrii Guvernului nr.1072 din22.10.1998 despre aprobarea Regulamentului cu privire la cimitire şi este aprobat de Consiliul local Peresecina. Orice modificare în Regulamentul dat se face numai prin decizia acestuia.

Prezentul Regulament reglementează modul înfiinţării, extinderii, închiderii, lichidării şi administrării cimitirului, precum şi modul rezervării locurilor pentru înmormîntarea şi reînmormîntarea decedaţilor, executării lucrărilor în cimitir.

Regulamentul apără dreptul fiecărui cetăţean băştinaş sau locuitor al satului la înmormîntare după obiceiurile poporului său şi la păstrarea mormîntului.

**I.Dispoziţii generale**

1. Cimitirul se află în subordinea administraţiei publice locale. Înmormîntările şi reînmormîntările se efectuează numai în baza prezentului Regulament.

2. Înfiinţarea, extinderea şi administrarea cimitirelor se realizează conform deciziei Consiliului local Peresecina, conform actelor legislative şi normative în vigoare şi Hotărîrii Guvernului nr.1072 din 22.10.1998.

Lotul de pămînt pentru cimitire de înmormîntare tradiţională se repartizează în conformitate cu Planul Urbanistic General al satului, aprobat conform Normelor şi regulamentelor de construcţie.

3.Pe terenul cimitirului nu se permite construirea apeductului pentru apă potabilă. Cimitirul poate dispune de apeduct doar în scopuri de stropire.

4. Fiecare cult recunoscut de stat în modul stabilit are dreptul de a avea la cimitir un sector separat pentru înmormîntarea credincioşilor săi, care este întreţinut de sine stătător sau în comun cu alte comunităţi. Regulile de funcţionare a acestora se stabilesc de către organul central al cultului respectiv, cu respectarea cerinţelor prezentului Regulament.

La propunerile comunităţilor religioase înregistrate pe teritoriul localităţii, pe terenul cimitirelor se admite construcţia unor obiecte de cult din contul acestora şi altor sponsori, cu acordul organelor administraţiei publice locale.

5.Exploatarea şi întreţinerea cimitirelor, se finanţează din contul bugetelor locale (comunităţilor religioase) şi veniturilor de la prestarea serviciilor funerare.

**II.Rezervarea locurilor pentru înmormîntare**

6. Locurile de înmormîntare din cimitire pot fi rezervate pe termen nelimitat.

7. Tariful pentru rezervare îl constituie suma de 300 MDL anual.

8. Contractul privind rezervarea se încheie de către administraţia cimitirelor la cererea personală a cetăţenilor ce doresc să rezerveze locuri.

9. Unei familii i se poate rezerva nu mai mult de două locuri de înmormîntare.

10. Rezervarea încetează:

a) la expirarea termenului contractului;

b) în cazul în care locul rezervat e lăsat în părăsire (se consideră părăsite locurile rezervate unde nu există nici un semn funerar (cruce, candelă, plantaţii, alte instalaţii) şi dacă timp de 3 ani de la preavizul în scris, cu confirmare de primire, titularul rezervării nu se prezintă la administraţia cimitirului;

c) la prezentarea de către titularul rezervării a refuzului în scris;

d) în caz de neachitare a plăţii pentru rezevare;

e) în cazul în care rezervantul locului a decedat şi a fost înmormîntat la alt cimitir (la prezentarea documentelor respective de confirmare a decesului şi înmormîntării acestuia).

**III.Înmormîntările şi reînmormîntările**

11.Pentru fiecare înmormîntare se repartizează un lot de pămînt cu suprafaţa de 3,8 m.p. Intervalele între părţile lungi şi părţile scurte ale mormintelor constitue nu mai puţin de 0,5 m respectiv. Lungimea mormîntului nu poate fi mai mică de 2 m, lăţimea-1m, adîncimea-1,5 m, ţinînd cont de condiţiile pedologice ale solului.

Pentru înmormîntarea copiilor decedaţi dimensiunile mormîntului pot fi respectiv micşorate. Locurile pentru reînmormîntarea osemintelor vor avea dimensiuni de 1x1 m.

De la fundul gropii de înmormîntare pînă la nivelul apelor subterane e necesar să fie nu mai puţin de 0,5 m. Asupra fiecărei gropi trebue să fie un mormînt cu înălţimea de 0,5 m de la suprafaţa pămîntului sau o placă de mormînt. Mormîntul trebue să acopere marginile gropii pentru a exclude pătrunderea apelor superficiale

12.Înmormîntările se efectuează numai pe baza adeverinţei de deces eliberată de primărie și repartizarea locului spre înmormîntare de către inginerul cadastral.

13.Înmormîntarea decedaţilor aduşi din alte localităţi, care nu sunt născuți în Peresecina, se permite cu achitarea unei taxe de 5000 lei.

14.Se interzice înmormîntările pe alt teren, în afară de cel alocat cu destinație amenajat ca cimitir.

15.Înmormîntările se efectuează în gropi simple.

16. În cazul transportării decedatului din motivul unor boli contagioase nu se permite deschiderea sicriului.

17. La dorinţa rudelor reînmormîntarea osemintelor se admite cu avizul centrului de medicină preventivă teritorial.

18. Se recomandă efectuarea exhumării osemintelor din mormînt, în perioada rece a anului, ziua, în prezenţa reprezentanţilor autorităţilor publice locale şi centrului de medicină preventive teritorial.

Deschiderea mormintelor şi reînmormîntările se efectuează în mod obligatoriu în prezenţa rudelor de gradul întîi sau a unui împuternicit prin procură specială de către familia decedatului.

19. Deschiderea mormintelor se permite, indiferent de data înmormîntării, în cazul unei urmăriri penale numai pe baza autorizaţiei eliberate de judecătorul de instrucţie şi cu înştiinţarea unui reprezentant al familiei decedatului, la data fixată de aceste organe.

20. Înmormîntarea decedaţilor pentru Patrie se efectuează cu consimţămîntul rudelor în cimitirele comemorativ-militare, iar în lipsa acestora, în locurile, determinate de către organele administraţiei publice locale a cimitirelor existente din contul bugetelor locale.

**IV.Efectuarea lucrărilor în cimitire**

21.Construcţia monumentelor cu înălţimea pînă la 1,75 m se permite oricui. Construcţia monumentelor, care depăşesc înălţimea de 1,75 m nu se permite de către organul administraţiei publice locale.

22.Împrejmuirile mormintelor se permit cu acordul în scris al administraţiei publice locale şi numai în perimetrul suprafeţei de 3,8 m.p. cu un gard cu înălţimea nu mai sus de 0,5 m.

23. Lucrările se efectuează în limita lotului rezervat, de către atelierele autorizate sau cu forţele proprii. Odată cu finisarea lucrărilor, rudele sunt responsabile de curăţirea definitivă a lotului de deşeurile de construcţii.

24.Întreţinerea în curăţenie a cimitirului şi terenului aferent le revine comunităţii religioase, organului administraţiei publice locale şi rudelor celor decedaţi. Întreţinerea fiecărui mormînt revine celor mai apropiate rude ale decedatului.

25. Curățenia în cimitir se efectuează de cel puțin 2 ori pe an, înaintea Paștelui Blajinilor și 28 august Sfinta Marie. Fiecare cetățean este obligat să depoziteze gunoiul doar în tomberoane și utilajele instalate în acest scop.

26. Se sădesc în cimitir doar arbori (ce nu au înălțimea mai mult de 2 m) și arbuști decorativi. Se interzice sădirea arborilor fructiferi.

**V. Dispoziţii finale**

27. Regimul de lucru al cimitirelor îl constituie intervalul de timp între orele 07:00-21:00.

28.Nerespectarea prevederilor prezentului Regulament atrage după sine responsabilitatea conform legislaţiei în vigoare.

Preşedintele şedinţei Consiliului sătesc Peresecina

Contrasemnat:

Secretarul Consiliului local